I Gabrielli é öna dles families plü  conesciüdes de Südtirol. Ai é originars  dlAustria, portegnënc al gran grup di Sinti «Estrakarja». Laôta âi ciamò inom Adelsburg. Spo âi messü mudé jö so inom, por ne se fá nia reconësce y por ti sciampè ales porseghitaziuns di nazisc y di fascisc.  «Impò é mi pere gnü arestè», cunta Alessandro Gabrielli, dit Neves, aldédaincö le «patriarch» dla familia, y «gnü internè a Napoli». An minâ chal foss n inteletual antifascist, deache al â mans fines y al orô impü ester. Mo invers fajôl le musizist. Dô  che al ê stè bun da sun sciampè dal internamënt a Napoli cun döta süa familia, ê mi pere gnü zeruch devers le nord dla Talia cun n müsc che menâ so ciar. Nos viôn de nosta musiga. Impröma sonânse ti ciamps di soldâs talians y spo ince pro i aleac. A düc ti plajô nosta musiga. Te Südtirol sunse gnüs tuc sö bun, an se stô miú, co tröc datri zingaindri aldédaincö, cunta inant Neves, «al ê püc zingaindri laôta, al ê plü meseria, deplü jënt chê imigrada dal süd da püch. An viô cun püch. Iö â imparè la  musiga da mi pere, canche i â 6 agn, ái metü man cun la vídora. I nâ nia debojëgn de cursc. I nëinesc, le pere, i parënc, düc sonâ n strumënt y ciantâ. An fajô ince teater, suradöt comedies cun tröpa musiga, sonân indlunch, fora por les strades, sön plazes, ti restoranc, sön les festes. Cina dan da püc agn podôn vire bun cun la musiga. Nos sonân por ti fá laurela cörta a jënt. I restoranc se inviâ a sonè sëres y sëres indôlater y nos rodân jö döta la Talia. Aldédaincö él plü rî da sonè defora y te locai  publics. Datrai vëgnel la polizia, datrai te ciafeste na multa. Döt é dër compliché.